Aleksandras Beliajevas

Aleksandras Beliajevas (, 1884 m. kovo 16 d. Smolenskas – 1942 m. sausio 6 d. Puškinas), rusų rašytojas, rusiškosios fantastikos pradininkas.

 Biografija 
Gimė pravoslavų šventiko šeimoje. Sesuo Nina mirė vaikystėje nuo sarkomos, brolis Vasilijus, veterinarijos instituto studentas, nuskendo besiirstydamas valtimi. Būdamas neramaus būdo ir svajodamas apie skrydžius, kartą nuo daržinės stogo šoko su skėčiu ir susitrenkė stuburą. Tėvas 1895 m. jį atidavė į dvasinę seminariją, tačiau Aleksandras, ją baigęs 1901 m., ne tik netapo šventiku, bet ir išėjo iš akademijos įsitikinusiu ateistu. Įstojo į Demidovo teisės licėjų Jaroslavlyje ir, nors netrukus mirė tėvas, uždarbiaudamas pamokomis, piešdamas dekoracijas teatre, grodamas smuiku cirko orkestre, 1906 m. baigė licėjų ir gavo patikėtinio vietą Smolenske. Netrukus, tapęs garsiu teisininku ir subūręs savo klientūrą įsigijo gerą butą, nemažą biblioteką, paveikslų kolekciją. Po sėkmingos didelės bylos vykdavo į kelionę užsienin, aplankė Prancūziją, Italiją, kitas šalis.

Nuo 1914 m. atsidėjo vien literatūriniam darbui. Bet 1919 m. susirgimas pleuritu išsivystė į kojų paralyžių ir stuburo tuberkuliozę. Trejus metus gulėjo gipse. Jį metė žmona, pasakiusi, kad ne tam tekėjo, jog slaugytų ligonį. Su motina beieškodamas galinčių padėti specialistų atsidūrė Jaltoje, kur pradėjo rašyti eiles ir lavintis savarankiškai. Jį domino užsienio kalbos, medicina, biologija, technika. Jo bibliotekoje atsirado Žiulis Vernas, Herbertas Velsas, Konstantinas Ciolkovskis, kiti užsienio fantastai.

Nugalėjęs ligą, 1921 m. tapo vaikų darželio auklėtoju, vėliau kriminalinės paieškos inspektoriumi, tarnyboje įsteigė fotolaboratoriją. 1923 m. persikėlė į Maskvą, įsidarbino juriskonsultu ir pradėjo rašyti mokslo fantastikos apsakymus ir apysakas, kuriuos spausdino žurnalai „Вокруг света“, „Знание-сила“, „Всемирный следопыт“. Už tai pramintas tarybiniu Žiuliu Vernu. 1925 m. išleido pirmąją fantastinę apysaką „Profesoriaus Douelio galva“, kurią pats pavadino autobiografine, nes norėjo įsivaizduoti, kaip veikia galva be kūno. Kai kurie kūriniai pasirašyti slapyvardžiais A. Rom ir Arbel.

1928 m. persikėlęs į Leningradą profesionaliai užsiėmė kūryba. Tačiau drėgnas klimatas paaštrino ligą ir rašytojas persikėlė į Kijevą. Bet ten 1930 m. nuo meningito mirė jo šešiametė dukra, rachitu susirgo antroji, todėl šeima 1931 m. grįžo į Leningradą. 1934 m. jis susitiko su Herbertu Velsu. 1938 m. išspausdino straipsnį „Pelenė“ (Золушка) apie nepavydėtinai sunkią fantastikos būklę.

Prieš pat Antrąjį pasaulinį karą iškentęs dar vieną operaciją, jis atsisakė evakuotis. Puškino miestas, kuriame gyveno tuo metu, buvo okupuotas, rašytojas mirė iš bado. Kur palaidotas, tikslių duomenų nėra. Žmona ir duktė buvo deportuotos į Lenkiją.

 Kūryba 
Parašė fantastinių romanų, apsakymų. Kūriniuose aprašoma kelionės į kitas planetas, vandenynų gelmių tyrinėjimai, ateities mokslo ir technikos laimėjimai. Mokslo pažanga siejama su visuomenės dorove. Galina Michailova Visuotinė lietuvių enciklopedija, III t.

 Bibliografija 
Paryškinti kūriniai, išleisti lietuvių kalba.
 Profesoriaus Douelio galva (Голова профессора Доуэля, Всемирный следопыт, 1925 m., ekranizuotas 1984 m.; lietuvių k. 1994 m.)
 Žuvusių laivų sala (Остров погибших кораблей, Всемирный следопыт, 1926–1927 m., ekranizuotas)
 Paskutinis iš Atlantidos (Последний человек из Атлантиды,Всемирный следопыт, 1926 m.)
 Žmogus amfibija (Человек-амфибия, 1928 m., liet. 1949, 1983 m.), ekranizuotas
 Kova eteryje (Борьба в эфире)
 Amžinoji duona (Вечный хлеб)
 Oro pardavėjas (Продавец воздуха, 1929 m., liet. 1958 m.)
 Žmogus, pametęs veidą (Человек, потерявший лицо, Вокруг света, Ленинград, 1929 m.)
 Žmogus, atradęs savo veidą (Человек, нашедший своё лицо)
 Pasaulio valdovas (Властелин мира, Красная газета, 1929 m., liet. 1973 m.)
 Aukso kalnas (Золотая гора, 1929 m.)
 Povandeniniai žemdirbiai (Подводные земледельцы, 1930 m.)
 Žemė dega (Земля горит, 1931 m.)
 Šuolis į niekur (Прыжок в ничто, 1933 m.)
 Oro laivas (Воздушный корабль, Вокруг света, 1934 m.)
 Stebuklinga akis (Чудесное око, 1935 m.)
 KECo žvaigždė (Звезда КЭЦ, 1936 m., liet. 1958 m.)
 Svečias iš dangaus (Небесный гость, 1937–1938 m.)
 Laboratorija W (Лаборатория Дубльвэ, Вокруг света, 1938 m.)
 Po Arkties dangum (Под небом Арктики, 1938 m.)
 Raganų pilis (Замок ведьм, Молодой колхозник, 1939 m.)
 Arielis (Ариэль, 1941 m., liet. 1992 m.)
 Kai užges šviesa (Когда погаснет свет)

 Šaltiniai 

 Rusų fantastika

Kategorija:Rusijos fantastikos rašytojai
Kategorija:Literatai teisininkai